Document ID: 32002R2103

Nariadenie Komisie (ES) č. 2103/2002
z 28. novembra 2002,
ktorým sa schvaľujú operácie na kontrolu zhody s obchodnými normami uplatniteľnými na čerstvé ovocie a zeleninu vykonávané v Juhoafrickej republike pred dovozom do Európskeho spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2200/96 z 28. októbra 1996 o spoločnej organizácii trhu s ovocím a zeleninou [1], naposledy zmenené a doplnené nariadením (ES) č. 545/2002 [2], najmä na jeho článok 10,
keďže:
(1) Článok 7 nariadenia Komisie (ES) č. 1148/2001 z 12. júna 2001 o kontrolách súladu s obchodno-trhovými normami platnými pre čerstvé ovocie a zeleninu [3], naposledy zmeneného a doplneného nariadením (ES) č. 2590/2001 [4], ukladá požiadavky na schválenie kontrol zhody vykonávaných pred dovozom do spoločenstva tretími krajinami, ktoré tak požadujú.
(2) 11. marca 2002 príslušné juhoafrické orgány zaslali žiadosť Komisii o schválenie kontrol operácií, ktoré vykonáva kontrolná rada pre vývoz produktov podliehajúcich skaze (PPECB) za zodpovednosti ministerstva poľnohospodárstva. V tejto žiadosti sa uvádza, že daná ustanovizeň má pracovníkov, zariadenie a vybavenie potrebné na vykonávanie kontrol, že používa metódy rovnocenné metódam uvedeným v článku 9 nariadenia (ES) č. 1148/2001 a že čerstvé ovocie a zelenina vyvážané z Južnej Afriky do spoločenstva musia spĺňať normy rovnocenné obchodným normám spoločenstva.
(3) Informácie, ktoré členské štáty zaslali Komisii, ukazujú, že v období rokov 1997 a 2002 sa dovoz čerstvého ovocia a zeleniny z Juhoafrickej republiky vyznačoval pomerne nízkym výskytom nezhôd s obchodnými normami.
(4) Zástupcovia inšpekčných služieb Juhoafrickej republiky sú pravidelnými účastníkmi medzinárodných snáh o odsúhlasenie obchodných noriem pre ovocie a zeleninu v pracovnej skupine pre normalizáciu produktov podliehajúcich skaze a rozvoj kvality Európskej hospodárskej komisie Organizácie spojených národov (UNECE). Juhoafrická republika je tiež členom schémy pre uplatňovanie medzinárodných noriem pre ovocie a zeleninu v rámci Organizácie pre hospodársku spoluprácu a rozvoj (OECD). Napokon, inšpekčné služby Juhoafrickej republiky sa už mnohé roky zúčastňujú rozličných konferencií a školení organizovaných niektorými členskými štátmi.
(5) Kontroly zhody, ktoré vykonáva Juhoafrická republika, by sa preto mali schváliť s účinnosťou od dátumu, kedy sa zaviedla administratívna spolupráca uvedená v článku 7 ods. 8 nariadenia (ES) č. 1148/2001.
(6) Opatrenia stanovené týmto nariadením sú v súlade so stanoviskom Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
Kontroly zhody s obchodnými normami pre čerstvé ovocie a zeleninu, ktoré vykonáva Juhoafrická republika pred dovozom do spoločenstva, sa schvaľujú v súlade s podmienkami uvedenými v článku 7 nariadenia (ES) č. 1148/2001.
Článok 2
Podrobnosti úradnej korešpondencie a údaje o inšpekčných orgánoch v Juhoafrickej republike podľa článku 7 ods. 2 poddods. 2 nariadenia (ES) č. 1148/2001 sú uvedené v prílohe I k tomuto nariadeniu.
Článok 3
Certifikáty uvedené v článku 7 ods. 3 poddods. 2 nariadenia (ES) č. 1148/2001 vydané po kontrolách uvedených v článku 1 k tomuto nariadeniu sa musia vystaviť vo forme, ktorá je zhodná so vzorom uvedeným v prílohe II k tomuto nariadeniu.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskych spoločenstiev.
Toto nariadenie sa uplatňuje od dátumu uverejnenia oznamu v sérii C Úradného vestníka Európskych spoločenstiev uvedeného v článku 7 ods. 8 nariadenia (ES) č. 1148/2001 o zavedení administratívnej spolupráce medzi Európskym spoločenstvom a Juhoafrickou republikou.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 28. novembra 2002

Labels: 3
17
18